(2)

L-Anness I huwa emendat kif ġej: (a) Jiddaħħlu l-punti 2.2a. u 2.2.b. li ġejjin: “2.2a. Kundizzjonijiet tat-test tad-WLTP Sabiex it-test tad-WLTP jitqies rilevanti skont il-punt 2.2 tal-Anness I ta' dan ir-Regolament u sabiex tiġi ddeterminata d-data tal-input stipulata fil-punt 2.4, għandhom japplikaw il-kundizzjonijiet tat-test stabbiliti fl-Anness XXI tar-Regolament (UE) 2017/1151 bil-preċiżjonijiet li ġejjin: (a) Il-korrezzjoni tar-riżultati tat-test tad-WLTP għall-emissjonijiet tal-massa ta' CO2 skont l-Appendiċi 2 tas-Subanness 6 tal-Anness XXI tar-Regolament (UE) 2017/1151 għandha tapplika għar-riżultati kollha tat-test bħal dawn minkejja d-dispożizzjonijiet tal-punt 3.4.4.(a) ta' dik l-Appendiċi; (b) Mingħajr preġudizzju għar-rekwiżiti tar-Regolament (UE) 2017/1151, jekk il-vettura tat-test tkun mgħammra b'teknoloġiji li jinfluwenzaw il-prestazzjoni tagħha b'rabta mas-CO2, inklużi, iżda mhux limitati għal dawk imsemmija fl-entrati 42 sa 50 tal-matriċi tad-data tal-input stabbiliti fil-punt 2.4, u li huma maħsuba biex jiffunzjonaw matul it-test, dawk it-teknoloġiji għandhom joperaw matul it-test tal-vettura, irrispettivament mill-proċedura ta' ttestjar applikata, jiġifieri l-NEDC jew id-WLTP; (c) Jekk il-vettura tat-test tkun mgħammra bi trażmissjonijiet awtomatizzati għandha tintuża l-istess modalità li tista' tintgħażel mis-sewwieq, irrispettivament mill-proċedura ta' ttestjar applikata. Meta jintużaw l-aħjar u l-agħar modalitajiet tal-każ għat-test tad-WLTP, skont il-punt 1.2(c) tal-Appendiċi 6 tas-Subanness 8 tal-Anness XXI tar-Regolament (UE) 2017/1151, il-modalità tal-agħar każ għandha tintuża bħala input għall-għodda ta' korrelazzjoni kif ukoll għal kwalunkwe test fiżiku tal-NEDC; (d) Jekk il-vettura tat-test tkun mgħammra bi trażmissjonijiet manwali, it-terminu nmin_drive_set għandu jkun kif definit mill-formula stabbilita fil-punt (k) (3) tal-paragrafu 2 tas-Subanness 2 tal-Anness XXI tar-Regolament (UE) 2017/1151. Bl-approvazzjoni tal-awtorità ta' approvazzjoni jew, fejn applikabbli, tas-servizz tekniku, il-manifattur jista' jikkalkula l-punti tal-bdil tal-gerijiet b'mod differenti, sakemm dan ikun iġġustifikat f'dik li hi l-kapaċità tas-sewqan tal-vettura, u li l-marġini ta' sikurezza tal-potenza addizzjonali applikat skont il-punt 3.4 tas-Subanness 2 tal-Anness XXI tar-Regolament (UE) 2017/1151 ma jaqbiżx l-20 %. Il-kundizzjonijiet imsemmija fil-punti (a) sa (d) għandhom japplikaw għall-għan tal-korrelazzjoni mwettqa skont dan ir-Regolament, u għandhom ikunu mingħajr preġudizzju għad-dispożizzjonijiet stabbiliti fir-Regolament (UE) 2017/1151 u għall-approvazzjonijiet tat-tip mogħtija skont dak ir-Regolament. 2.2b. Applikabbiltà tal-kundizzjonijiet tat-test tad-WLTP Il-preċiżjonijiet imsemmija fil-punt 2.2a.(a) sa (d) għandhom japplikaw f'konformità ma' dan li ġej: (a) Għal tipi ġodda ta' vettura, mid-dħul fis-seħħ ta' dan ir-Regolament; (b) Għal tipi eżistenti ta' vetturi, il-manifatturi, fir-rigward ta' dawk it-tipi ta' vetturi li jkopru l-vetturi li jiġu introdotti fis-suq fl-2020, għandhom jipprovdu lill-awtorità tal-approvazzjoni b'evidenza li fuq il-bażi tagħha l-awtorità tal-approvazzjoni għandha tikkonferma jekk il-kundizzjonijiet tat-test imsemmija fil-punti (a) sa (d) tal-punt 2.2a. ġewx issodisfati fit-testijiet tal-approvazzjoni tad-WLTP. Il-konferma għandha tindika l-identifikatur tal-familja ta' interpolazzjoni, u l-konferma fir-rigward ta' kull waħda mill-kundizzjonijiet tat-test imsemmija fil-punti (a) sa (d). L-awtorità tal-approvazzjoni għandha toħroġ il-konferma lill-manifattur u għandha tiżgura li l-konferma tiġi rreġistrata u li tkun tista' tiġi magħmula disponibbli mingħajr dewmien fuq talba tal-Kummissjoni. Meta l-awtorità tal-approvazzjoni ma tkunx tista' tikkonferma li kundizzjoni tat-test waħda jew aktar tkun ġiet issodisfata, il-manifattur għandu jiżgura li jsir test ġdid tad-WLTP jew, fejn applikabbli, serje ta' testijiet, f'konformità mas-Subanness 6 tal-Anness XXI tar-Regolament (UE) 2017/1151, li għandhom jitwettqu taħt is-superviżjoni ta' awtorità tal-approvazzjoni jew, fejn ikun applikabbli, ta' servizz tekniku, filwaqt li jiġu applikati l-kundizzjonijiet tat-test stabbiliti fil-punt 2.2a.(a) sa (d), għall-familja ta' interpolazzjoni inkwistjoni, inkluża korrelazzjoni ġdida f'konformità ma' dan ir-Regolament. F'każ fejn il-kundizzjoni tat-test imsemmija fil-punt 2.2a.(a) biss ma tiġix issodisfata, il-manifattur jista' jikkoreġi dak il-valur fil-matriċi tal-input mingħajr il-ħtieġa għal test ġdid tad-WLTP. L-awtorità tal-approvazzjoni jew, fejn applikabbli, is-servizz tekniku magħżul, għandu jirreġistra r-riżultati tal-ittestjar mill-ġdid jew tal-korrezzjoni u l-korrelazzjoni skont il-paragrafu 5 tal-Anness I, u l-fajl komplut ta' korrelazzjoni bbażat fuq id-data tal-input tal-ittestjar mill-ġdid għandu jiġi trażmess lill-Kummissjoni skont il-punt 3.1.1.2 sa mhux aktar tard mit-30 ta' April 2021.” (b) il-punt 2.4 huwa emendat kif ġej: (i) is-sentenza li ġejja tiżdied mal-ewwel paragrafu: “il-matriċi tad-data tal-input għandha timtela għal kull test tad-WLTP li jitwettaq.” (ii) It-Tabella 1 hija emendata kif ġej: — fl-entrata 56, it-test fil-kolonna “Kummenti” huwa sostitwit b'dan li ġej: “Firxa: Id-data tal-OBD u tad-dinamometru tax-xażi, 1 Hz għall-OBD u 10 Hz għad-dinamometru tax-xażi, riżoluzzjoni ta' 0,1 km/h” — fl-entrata 57, it-test fil-kolonna “Kummenti” huwa sostitwit b'dan li ġej: “Firxa: 1Hz. Bidla teoretika fil-gerijiet ikkalkulata li għandha tiġi pprovduta għall-vetturi H u L (jekk applikabbli)” — fl-entrata 61, it-test fil-kolonna “Kummenti” huwa sostitwit b'dan li ġej: “Firxa: 1Hz (frekwenza tal-kampjunar tal-istrument 20Hz), riżoluzzjoni ta' 0,1 A, apparat estern tal-kejl sinkronizzat max-xażi dinamometriku” — L-entrata 67 hija sostitwita b'dan li ġej: “67 Ki Fattur Riġenerattiv multiplikattiv/addittiv għall-vettura H u L — L-Appendiċi 1 tas-Subanness 6 tal-Anness XXI tar-Regolament (UE) 2017/1151 Fil-każ ta' vetturi mingħajr sistema b'riġenerazzjoni perjodika, dan il-valur huwa ugwali għal 1.” — Jiżdiedu l-entrati ġodda li ġejjin: “69 Il-valur ta' tisħin tal-fjuwil kWh/l L-Appendiċi 2 tas-Subanness 6 tal-Anness XXI tar-Regolament (UE) 2017/1151 Il-valur skont it-Tabella A6.App2/1 fir-Regolament (UE) 2017/1151 70 Il-konsum tal-fjuwil tat-test tad-WLTP għall-vettura H u L l/100 km Il-paragrafu 6 tas-Subanness 7 tal-Anness XXI tar-Regolament (UE) 2017/1151 Konsum tal-fjuwil mhux ibbilanċjat tat-test tat-Tip 1 71 Vultaġġ nominali tal-REESS V Skont DIN EN 60050-482 Għal batterija b'vultaġġ baxx kif deskritt fl-Appendiċi 2 tas-Subanness 6 tal-Anness XXI tar-Regolament (UE) 2017/1151 72 Fattur ta' korrezzjoni tal-familja tal-ATCT — Is-Subanness 6a tal-Anness XXI tar-Regolament (UE) 2017/1151 Fattur ta' korrezzjoni tal-familja tal-ATCT (korrezzjoni ta' 14 °C) 73 Korrezzjoni tal-veloċità u tad-distanza tat-test tad-WLTP — Ir-Regolament (UE) 2017/1151 Saret korrezzjoni? 0 = Le | 1 = Iva 74 Korrezzjoni tal-RCB tat-test tad-WLTP — L-Appendiċi 2 tas-Subanness 6 tal-Anness XXI tar-Regolament (UE) 2017/1151 Saret korrezzjoni? 0 = Le | 1 = Iva 75 Numru tat-test tad-WLTP 1, 2 jew 3 Indika jekk id-data tat-test hix qed tittieħed mill-ewwel, it-tieni jew it-tielet test tad-WLTP 76 Il-valur iddikjarat tad-WLTP għall-vettura H u L g/km Dikjarazzjoni tal-manifattur Valur iddikjarat għall-vettura tad-WLTP H u L. Il-valur għandu jinkludi l-korrezzjonijiet kollha (jekk applikabbli) 77 CO2 imkejjel fid-WLTP, ikkoreġut għall-vettura H u/jew L g/km Valuri MCO2,C,5 mill-Appendiċi 4 tal-Anness I tar-Regolament (UE) 2017/1151 Emissjonijiet ikkombinati tas-CO2 imkejla għall-vettura H u L wara l-korrezzjonijiet applikabbli kollha. Fil-każ ta' 2 u 3 testijiet tad-WLTP, għandhom jiġu pprovduti r-riżultati mkejla kollha. 78 Test mill-ġdid tad-WLTP — Il-punt 2.2b.(b) tal-Anness I Indika liema kundizzjonijiet tat-test, kif imsemmija fil-punt 2.2a.(a) sa (d) tal-Anness I, ġew soġġetti għal ittestjar mill-ġdid” (c) Il-punt 3.1.1.1. huwa emendat kif ġej: (i) Il-punt (a) jitħassar; (ii) Fil-punt (c), il-punt (iii) jinbidel b'dan li ġej: “(iii) id- data tal-input kif speċifikat fil-punt 2.4.”; (iii) Jiżdied is-subparagrafu li ġej: “Il-fajl ta' sommarju msemmi fil-punt (c) għandu jkun kriptat sabiex tiġi żgurat l-kunfidenzjalità.” (d) il-punt 3.1.1.2. huwa sostitwit b'dan li ġej: “3.1.1.2. Fajl ta' korrelazzjoni sħiħ Fejn ir-rapport oriġinali tal-output tal-korrelazzjoni jkun inħareġ skont il-punt 3.1.1.1., l-awtorità tal-approvazzjoni tat-tip, jew fejn applikabbli, is-servizz tekniku magħżul, għandu jtella' l-fajl ta' sommarju msemmi fil-punt 3.1.1.1.(c) fuq server tal-Kummissjoni li minnu tintbagħat lura risposta lil min bagħatha (bis-servizzi rilevanti tal-Kummissjoni kkopjati), li jkun tinkludi numru sħiħ iġġenerat b'mod aleatorju fil-medda ta' 0 sa 99, kodiċi hash tal-fajl ta' sommarju li jorbot b'mod inekwivoku lil dak in-numru mar-rapport oriġinali tal-output iffirmat b'mod diġitali mis-server tal-Kummissjoni. Għandu jinħoloq fajl ta' korrelazzjoni komplut mill-awtorità tal-approvazzjoni tat-tip, jew fejn applikabbli, mis-servizz tekniku magħżul, li għandu jinkludi r-rapport ta' korrelazzjoni oriġinali msemmi fil-punt 3.1.1.1 u r-risposta mis-server tal-Kummissjoni. Il-fajl għandu jinżamm mill-awtorità tal-approvazzjoni tat-tip bħala rapport tat-test skont l-Anness VIII tad-Direttiva 2007/46/KE.”